บอมบ์STARหวิดฟลอร์ ลดเสี่ยง‘แคชบาลานซ์’
กระหน่ำหุ้น STAR นักลงทุนหนีตายผวาแคชบาลานซ์ ทิ้งหุ้นร่วงหวิดฟลอร์ “สมชัย” ลั่นไม่ได้ขาย
29 ต.ค. 2565

กระหน่ำหุ้น STAR นักลงทุนหนีตายผวาแคชบาลานซ์ ทิ้งหุ้นร่วงหวิดฟลอร์ “สมชัย” ลั่นไม่ได้ขาย
ราคาหุ้นบริษัท สตาร์ ซานิทารีแวร์ (STAR) ปรับตัวลงอย่างหนักหลังจากเปิดตลาดครึ่งชั่วโมงแรก ดีดขึ้นไปบวก 0.30 บาท อยู่ที่ 5.30 บาท จากนั้นแรงขายที่มีออกมาต่อเนื่อง ถล่มราคาลงไปลึก 3.76 บาท ลดลง 1.24 บาท หรือ 24.8% ก่อนจะเด้งเล็กน้อยมาปิด 3.88 บาท ลดลง 1.12 บาท หรือ 22.40% มูลค่าซื้อขาย 348.88 ล้านบาท
เจ้าหน้าที่การตลาด (มาร์เก็ตติ้ง) เปิดเผยว่า ราคาหุ้น STAR ผันผวนและปรับตัวลงหนัก หลังจากเปิดตลาดไม่ถึงครึ่งชั่วโมง เนื่องจากคาดการณ์ว่าหุ้นจะเข้าเกณฑ์วางเงินสดก่อนซื้อ (แคชบาลานซ์) ตั้งแต่วันจันทร์ที่ 8 ก.ค.นี้ จึงตื่นตระหนกเทขายหุ้นออกมาเพื่อลดความเสี่ยง นอกจากนั้นยังมีกระแสข่าวว่าผู้บริหารและกรรมการเทขายหุ้นจากราคาหุ้นที่ปรับตัวขึ้นต่อเนื่องเพียง จาก 3 บาท ขึ้นมา 5 บาท 
นายสมชัย ว่องอรุณ ประธานกรรมการและกรรมการผู้อำนวยการ บริษัท สตาร์ ซานิทารีแวร์ (STAR) กล่าวว่า นายสมชัยรวมทั้งกรรมการที่เป็นผู้ถือหุ้นใหญ่ไม่ได้ขายหุ้นออกมา ส่วนผู้บริหารที่มีหุ้นหลักหมื่นหุ้น หากขายออกมาไม่ถือว่ามีนัยสำคัญกับราคา เมื่อเทียบกับปริมาณซื้อขายหุ้นที่ซื้อขายกว่า 70 ล้านหุ้น 
“เท่าที่ผมรู้ข้อมูล กรรมการที่เป็นผู้ถือหุ้นใหญ่ไม่ได้ขายหุ้นออกมา แต่ถ้าเป็นกรรมการอิสระหรือผู้บริหารมีหุ้นหลักหมื่น ขายออกมาไม่น่าจะมีนัยสำคัญ”
ประธานกรรมการคาดว่า ราคาหุ้นที่ตกหนักน่าจะเกิดจากผู้ถือหุ้นรายย่อยที่ขายในราคาสูงแล้วลงมารับข้างล่าง ส่วนที่หุ้นเข้าแคชบาลานซ์เป็นเรื่องของตลาดและนักลงทุนรายย่อยทั่วไป บริษัทไม่สามารถควบคุมได้ 
“ผมไม่เห็นข่าวลบ มีแต่ข่าวดีหมด ไม่ว่าสินค้าใหม่ที่ได้จดสิทธิบัตร ข่าวกฎหมายควบคุมสุขภัณฑ์นำเข้าที่ไม่ได้มาตรฐานจากต่างประเทศ มีแต่ข่าวดี ข่าวร้ายไม่เห็นมีอะไร ส่วนแคชบาลานซ์จะลดความร้อนแรงของราคาได้หรือไม่ อยู่ที่ตลาดและนักลงทุนรายย่อย” นายสมชัย กล่าว